**Vendim nr. 31, datë 12.02.2021**

Kolegji i Gjykatës Kushtetuese të Republikës së Shqipërisë, i përbërë nga :

Vitore Tusha, Kryetare e Gjykatës Kushtetuese

Marsida Xhaferllari, Anëtare e “ “

Altin Binaj, Anëtar i “ “

në datën 12.02.2021 mori në shqyrtim paraprak kërkesën me nr. 31 Akti, që i përket:

**KËRKUES:** **SOKOL LAÇKA**

**OBJEKTI: Shfuqizimi si i papajtueshëm me Kushtetutën i ligjit nr. 7501, datë 19.07.1991 “Për Tokën”.**

**BAZA LIGJORE:**Nenet 2, 4, 15, 124, 125, 131, 132, 133, 134 dhe 181 të Kushtetutës; ligji nr. 8577, datë 10.02.2000, “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar.

Kolegji i Gjykatës Kushtetuese (*Kolegji*), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N :**

**I**

**Rrethanat e çështjes**

1. Nga aktet bashkëlidhur kërkesës rezulton se kërkuesi Sokol Laçka është një nga trashëgimtarët ligjorë të ish-pronarit K.L. dhe se ata janë në proces gjyqësor për njohjen e të drejtës së pronësisë në lidhje me disa pasuri të paluajtshme të ndodhura në qytetin e Beratit, çështje e cila aktualisht ndodhet në fazën e gjykimit në Gjykatën e Apelit Vlorë.

2. Po ashtu, si pasojë e konflikteve me shtetasin E. K., në lidhje me një sipërfaqe toke e llojit ullishte, të cilën ky i fundit pretendon se e ka përfituar në bazë të ligjit nr. 7501, datë 19.07.1991 “Për Tokën” (*ligji nr. 7501/1991*), ndërsa kërkuesi pretendon se është pronar me vendim gjyqësor të formës së prerë, palët kanë paraqitur kallëzim penal ndaj njëra-tjetrës, për të cilin në datën 25.11.2020 është vendosur mosfillimi i procedimit penal.

3. Me kërkesën e datës 14.01.2021 kërkuesi i është drejtuar Gjykatës Kushtetuese duke kërkuar shfuqizimin si të papajtueshëm me Kushtetutën të ligjit nr. 7501/1991.

**II**

**Pretendimet e kërkuesit**

4. Shtetasi Sokol Laçka*(kërkuesi)*, në kërkesën drejtuar Gjykatës Kushtetuese (*Gjykata*), ka pretenduar se ligji nr. 7501/1991 është miratuar para hyrjes në fuqi të Kushtetutës, prandaj ai vjen në kundërshtim të plotë me nenin 181 të saj dhe është miratuar nga një parlament jolegjitim, me mbi 50% të deputetëve. Ky ligj cenon dhe mohon të drejtën kushtetuese të pronës private.

**III**

**Vlerësimi i Kolegjit**

*A. Për legjitimimin e kërkuesit*

5. Sipas neneve 131, pika 1, shkronja “f”, 134, pika 1, shkronja “i” dhe 134, pika 2, të Kushtetutës, si dhe nenit 71 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (*ligji nr. 8577/2000*), çdo individ, person fizik ose juridik, subjekt i së drejtës private dhe publike, kur është palë në një proces ligjor ose kur është bartës i të drejtave dhe lirive themelore të parashikuara nga Kushtetuta, mund të vërë në lëvizje Gjykatën Kushtetuese. Ankimi kushtetues individual, në çdo rast, duhet të plotësojë kriteret e nenit 71/a të ligjit nr. 8577/2000, që lidhen me shterimin e mjeteve juridike, afatin e paraqitjes së kërkesës, llojin e pasojave negative të pësuara, mundësinë për rivendosjen e së drejtës së shkelur dhe rregullimet e veçanta ligjore të shqyrtimit paraprak të kërkesës.

6. Kriteret për pranueshmërinë e ankimit kushtetues individual për shqyrtim në seancë plenare janë të natyrës kumulative, në kuptimin që ato duhet të plotësohen njëkohësisht. Në këtë vështrim, mjafton mosplotësimi i njërit prej kritereve që kërkuesi të mos legjitimohet për vënien në lëvizje të gjykimit kushtetues.

7. Kolegji vëren se kërkuesi legjitimohet *ratione personae*, në kuptim të nenit 131, pika 1, shkronja “f”, të Kushtetutës dhe nenit 49, pika 3, shkronja “e”, të ligjit nr. 8577/2000, të cilat i kanë njohur edhe individit të drejtën që t’i drejtohet Gjykatës për kundërshtimin si të papajtueshëm me Kushtetutën të akteve ligjore ose normative (akt i pushtetit publik), kur pretendon se i cenohen në mënyrë të drejtpërdrejtë dhe reale të drejtat dhe liritë e parashikuara në Kushtetutë.

8. Megjithatë, përpara paraqitjes së ankimit kushtetues individual, ai duhet të ketë shteruar të gjitha mjetet juridike për këtë qëllim, përveçse kur akti që kundërshton është drejtpërdrejt i zbatueshëm dhe nuk parashikon nxjerrjen e akteve nënligjore për zbatimin e tij. Në kuptim të sa më sipër, shterimi i mjeteve juridike përbën një parakusht që duhet përmbushur nga kërkuesi, i cili, para se t’i drejtohet Gjykatës Kushtetuese, duhet të vërtetojë se ka përdorur të gjitha mjetet ligjore të njohura nga ligji dhe ato konsiderohen të shteruara kur, në varësi të rrethanave të çështjes, rregullat procedurale nuk parashikojnë mjete të tjera ankimi dhe të mjaftueshme për të rivendosur të drejtat e shkelura.

9. Në rastin konkret kërkuesi nuk mund t`i drejtohet kësaj Gjykate në mënyrë të drejtpërdrejtë për kundërshtimin e ligjit nr. 7501/1991, por ai duhet të ketë një akt individual negativ (ose ndalues) të dalë në zbatim të këtij ligji, nga i cili t’i ketë ardhur një pasojë negative konkrete dhe të cilin duhet ta kundërshtojë gjyqësisht së bashku me atë dispozitë të ligjit që e konsideron si të papajtueshme me Kushtetutën. Vetëm pasi të shterojë mjetet e ankimit, në gjykatat e juridiksionit të zakonshëm, kërkuesi mund t`i drejtohet Gjykatës në kuptim të nenit 131, pika 1, shkronja “f”, të Kushtetutës dhe neneve 49, pika 3, shkronja “e”, e 71/a të ligjit nr.8577/2000.

10. Mungesa e legjitimimit të kërkuesit për t’iu drejtuar drejtpërdrejt Gjykatës, për shkak të mosshterimit te mjeteve juridike, e bën të panevojshme analizën e mëtejshme për përmbushjen e kritereve të tjera rreth ankimit kushtetues individual të tij.

11. Nisur nga analiza e mësipërme, Kolegji vlerëson se kërkuesi nuk legjitimohet t’i drejtohet kësaj Gjykate, pasi kërkesa nuk plotëson kushtet dhe kriteret formale ligjore të parashikuara në ligj dhe, si e tillë, nuk mund të pranohet për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a, pika 2, shkronja “d”, të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I :**

Moskalimin e çështjes për shqyrtim në seancë plenare.